Ehdotus NEUVOSTON PÄÄTÖS luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä /* KOM/2012/014 lopullinen - 2012/0002 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Romania on pyytänyt kirjeessään, jonka komissio on kirjannut vastaanotetuksi 6. heinäkuuta 2011, lupaa myöntää verovapautus sellaisille verovelvollisille, joiden vuosittainen liikevaihto on enintään 50 000 euroa. Sen jälkeen Romania on korvannut kirjeessään, jonka komissio on kirjannut vastaanotetuksi 30. elokuuta 2011, pyyntönsä uudella pyynnöllä myöntää verovapautus sellaisille verovelvollisille, joiden vuosittainen liikevaihto on enintään 65 000 euroa. Komissio on antanut alv-direktiivin 395 artiklan 2 kohdan mukaisesti Romanian pyynnön tiedoksi muille jäsenvaltioille 8. marraskuuta 2011 päivätyllä kirjeellä. Komissio on ilmoittanut Romanialle 9. marraskuuta 2011 päivätyllä kirjeellä saaneensa kaikki pyynnön arviointiin tarvitsemansa tiedot. Yleinen tausta Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus sellaisille verovelvollisille, joiden vuosittainen liikevaihto on tietyn rajan alapuolella. Tällainen verovapautus tarkoittaa sitä, ettei verovelvollisen tarvitse periä arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan. Vuosittaisen liikevaihdon raja-arvo vaihtelee jäsenvaltioittain riippuen erityisesti siitä, milloin ne ovat liittyneet unioniin. Vuosittaisen liikevaihdon raja-arvo vahvistetaan alv-direktiivin 287 artiklassa sellaisille jäsenvaltioille, jotka ovat liittyneet unioniin 1. tammikuuta 1978 jälkeen. Romanian raja-arvoksi on vahvistettu 35 000 euroa sen liittymispäivänä voimassa olleen muuntokurssin mukaan laskettuna (alv-direktiivin 287 artiklan 18 kohta). Romanian pyytämällä poikkeuksella pyritään yksinkertaistamaan pienten yritysten alv-järjestelmää toteuttamalla sellaisia verovelvollisia koskeva yksinkertaistus, joiden vuosittainen liikevaihto on enintään 65 000 euroa Romanian liittymispäivänä voimassa olleen muuntokurssin mukaan laskettuna. Toimenpide keventää huomattavasti järjestelmää soveltavien yritysten hallinnollisia rasitteita ja vapauttaa ne monista alv-velvoitteista, jotka niille tavanomaisen alv-järjestelmän mukaisesti kuuluisivat. Järjestelmä olisi verovelvollisille vapaaehtoinen. Romanian suurena ongelmana on se, ettei alv-sääntöjä noudateta. Auttaakseen Romaniaa komission yksiköt ovat tarjonneet teknistä apua Romanian verohallinnon alv-valvontaa ja alv-sääntöjen noudattamatta jättämistä koskevien puutteiden arvioimiseksi. Bukarestiin on tehty tarkastuskäyntejä soveltuvien, alv-direktiivin mukaisten ratkaisujen löytämiseksi, ja siinä yhteydessä on annettu suosituksia, joiden täytäntöönpanemiseksi Romania on pyytänyt komission tukea. Sen vuoksi tämä ehdotus olisi katsottava osaksi toimenpidepakettia, jolla pyritään parantamaan alv-sääntöjen noudattamista yleisellä tasolla ja yksinkertaistamaan arvonlisäveron kantamismenettelyä. Ehdotusta täydennetään vielä ottamalla käyttöön pieniä toimijoita koskeva alv-direktiivin 281 artiklan mukainen vakiokantajärjestelmä, jota sovelletaan pieniin toimijoihin, jotka eivät halua käyttää kyseistä yksinkertaistamistoimenpidettä. Arvonlisäverokomiteaa on kuultu tästä asiasta 19. lokakuuta 2011. Poikkeusta sovellettaisiin ainakin 31. joulukuuta 2014 saakka tai siihen asti, kun tulee voimaan direktiivi vuosittaisen liikevaihdon raja-arvosta, jonka alittuessa verovelvollisen luovutukset ja suoritukset voidaan vapauttaa arvonlisäverosta. Romanian toimittamien tietojen mukaan toimenpiteen vaikutus loppukulutusvaiheessa kerättävien alv-tulojen kokonaismäärään on vähäinen. Voimassa olevat aiemmat säännökset Komissio teki vuonna 2004 ehdotuksen (KOM(2004) 728 lopullinen), jonka mukaan jäsenvaltioiden arvonlisäverosta vapauttamiin verovelvollisiin soveltama vuosittaisen liikevaihdon raja-arvo korotettaisiin 100 000 euroon ja tätä määrää voitaisiin tarkistaa vuosittain. Johdonmukaisuus suhteessa unionin muuhun politiikkaan ja muihin tavoitteisiin Ei koske tätä ehdotusta. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei ole ollut. Asiantuntijatiedon käyttö Ulkopuolisten asiantuntijoiden käyttö ei ole ollut tarpeen. Vaikutusten arviointi Päätöksen tarkoituksena on toteuttaa yksinkertaistamistoimenpide, jolla poistetaan monia alv-velvoitteita yrityksiltä, joiden vuosittainen liikevaihto on enintään 65 000 euroa. Toimenpiteellä voi näin ollen olla myönteinen vaikutus yrityksiin. Samalla tämän toimenpiteen ennakoidaan parantavan yleisellä tasolla alv-sääntöjen noudattamista. Koska poikkeuksen soveltamisala on suppea ja sen voimassaoloaika rajallinen, vaikutukset ovat joka tapauksessa rajallisia. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Luvan antaminen Romanialle soveltaa alv-direktiivistä poikkeavaa toimenpidettä, jossa on kyse sellaisia yrityksiä koskevasta vapautusjärjestelmästä, joiden kansallisena valuuttana ilmaistu vuosittainen liikevaihto on enintään 65 000 euron suuruinen Romanian liittymispäivänä voimassa olleen muuntokurssin mukaan laskettuna. Oikeusperusta Alv-direktiivin 395 artikla. Toissijaisuusperiaate Ehdotus kuuluu EU:n yksinomaiseen toimivaltaan. Sen vuoksi ei sovelleta toissijaisuusperiaatetta. Suhteellisuusperiaate Ehdotus on suhteellisuusperiaatteen mukainen seuraavista syistä: Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. Koska poikkeuksen soveltamisalaa on rajoitettu, erityistoimenpide on tavoitteeseensa nähden oikeasuhteinen. Sääntelytavan valinta Ehdotettu sääntelytapa: päätös. Muut vaihtoehdot eivät soveltuisi seuraavista syistä: Alv-direktiivin 395 artiklan mukaan neuvosto voi yksimielisesti komission ehdotuksesta antaa luvan ottaa käyttöön yhteisistä alv-säännöistä poikkeavia toimenpiteitä. Neuvoston päätös on parhaiten soveltuva sääntelytapa, koska se voidaan osoittaa yksittäisille jäsenvaltioille. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. LISÄTIEDOT Ehdotus sisältää raukeamislausekkeen. 2012/0002 (NLE) Ehdotus NEUVOSTON PÄÄTÖS luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[1] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Romania on pyytänyt kirjeessään, jonka komissio on kirjannut saapuneeksi 30 päivänä elokuuta 2011, lupaa direktiivin 2006/112/EY 287 artiklan 18 kohdasta poikkeavaan toimenpiteeseen vapauttaakseen arvonlisäverosta sellaiset verovelvolliset, joiden kansallisena valuuttana ilmaistu vuosittainen liikevaihto on enintään 65 000 euron suuruinen Romanian liittymispäivänä voimassa olleen muuntokurssin mukaan laskettuna. Tällä toimenpiteellä nämä verovelvolliset vapautettaisiin tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroa koskevista velvoitteista. (2) Komissio on direktiivin 2006/112/EY 395 artiklan 2 kohdan toisen alakohdan mukaisesti antanut Romanian pyynnön tiedoksi muille jäsenvaltioille 8 päivänä marraskuuta 2011 päivätyllä kirjeellä. Komissio on ilmoittanut Romanialle 9 päivänä marraskuuta 2011 päivätyllä kirjeellä saaneensa kaikki pyynnön arviointiin tarvitsemansa tiedot. (3) Jäsenvaltioilla on jo käytettävissään direktiivin 2006/112/EY XII osastossa tarkoitettu mahdollisuus käyttää pienille yrityksille tarkoitettua erityisjärjestelmää. Tämä toimenpide poikkeaa alv-direktiivin XII osastosta ainoastaan siten, että verovelvollisen vuosittaisen liikevaihdon raja-arvo on tässä järjestelmässä korkeampi kuin Romanialle direktiivin 2006/112/EY 287 artiklan 18 kohdan nojalla nykyään sallittu 35 000 euron raja-arvo. (4) Korkeampi raja-arvo pienille yrityksille tarkoitettua erityisjärjestelmää varten on yksinkertaistamistoimenpide, koska sillä voidaan vähentää huomattavasti pienimpien yritysten alv-velvoitteita. Erityisjärjestelmä on kuitenkin verovelvollisille vapaaehtoinen. Tämän toimenpiteen ennakoidaan parantavan yleisellä tasolla alv-sääntöjen noudattamista. (5) Komissio on sisällyttänyt 29 päivänä lokakuuta 2004 antamaansa alv-velvoitteiden yksinkertaistamista koskevaan direktiiviehdotukseen[2] säännöksiä, jotka antaisivat jäsenvaltioille mahdollisuuden vahvistaa alv-vapauden raja-arvona käytettävän vuosittaisen liikevaihdon ylärajaksi 100 000 euroa tai vastaavan suuruisen määrän kansallisena valuuttana ilmaistuna ja tarkistaa tätä ylärajaa vuosittain. Romanian esittämä pyyntö on mainitun ehdotuksen mukainen. (6) Poikkeus ei vaikuta arvonlisäverosta saataviin Euroopan unionin omiin varoihin, ja sillä on vain vähäinen vaikutus loppukulutusvaiheessa kerättävien jäsenvaltion alv-tulojen kokonaismäärään, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 287 artiklan 18 kohdassa säädetään, Romania saa vapauttaa arvonlisäverosta sellaiset verovelvolliset, joiden kansallisena valuuttana ilmaistu vuosittainen liikevaihto on enintään 65 000 euron suuruinen Romanian Euroopan unioniin liittymispäivänä voimassa olleen muuntokurssin mukaan laskettuna. 2 artikla Tätä päätöstä sovelletaan sellaisen direktiivin voimaantulopäivään, jolla muutetaan sitä vuosittaisen liikevaihdon raja-arvoa, jonka alittuessa verovelvollisille voidaan myöntää alv-vapautus, tai 31 päivään joulukuuta 2014, sen mukaan, kumpi näistä on aiempi. 3 artikla Tämä päätös on osoitettu Romanialle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1. [2] KOM(2004) 728 lopullinen.